ՎԵՀԱՆՈՅՇ ԹԵՔԵԱՆ ծնած է Պէյրութ, Լիբանան, Սարգիս եւ Մարի Թեքեաններու յարկին տակ։ Հայ Աւետարանական Գոլէճէն շրջանաւարտ ըլլալէ ետք յաճախած է Հայկազեան Համալսարան, ապա՝ Պէյրութի Ամերիկեան Համալսարան, ուր մասնագիտացած է փիլիսոփայութեան եւ անգլերէն գրականութեան մէջ։ 1995-ին Մ. Աբեղեանի անուան Գրականութեան Ինստիտուտի մէջ պաշտպանած է իր տոքթորայի աւարտաճառը։ 1979-էն ի վեր հաստատուած է Միացեալ Նահանգներ։ Հեղինակ է տասնմէկ գիրքերու՝ բանաստեղծութիւն, էսսէ, պատմուածք, գրավերլուծութիւն։ Լայնօրէն հրատարակուած է Սփիւռքի եւ Հայաստանի գրական մամուլին մէջ։ Իր առաջին գիրքին նախաբանը գրած է Գուրգէն Մահարին։ Գրական մրցանակներու կողքին՝ 2012-ին պարգեւատրուած է Մովսէս Խորենացի շքանշանով։ 1992-էն ի վեր անդամ է Հայաստանի Գրողների Միութեան։ Ծնած օրէն՝ կ՚ապրի Երկիր մոլորակի արտերկիրին մէջ։ Իր տարերքը Սփիւռքն է: